I dag: Avgjør om Øygard-dommen ankes
Den tidligere ordføreren ble for to uker siden dømt til ett år og tre måneders fengsel for å ha forgrepet seg på en jente under 16 år. Klokken 15.00 holder aktor Thorbjørn Klundseter en pressekonferanse på Hamar, hvor han vil kunngjøre om de anker dommen eller ikke.Både han og Rune Øygard har holdt kortene tett til brystet, og ikke villet si hvorvidt de vil anke dommen til Høyesterett eller ikke. Øygard har imidlertid sagt at det er uaktuelt for ham å gå i fengsel og NRK skriver at den tidligere ordføreren allerede har bestemt seg for om han skal anke eller ikke. Etter dommen gikk han ut i media og varslet nye opplysninger, noe som fikk både jentas bistandsadvokat og Vågås ordfører til å reagere. - Jeg syns det er helt merkelig at han fortsetter å prosedere saken sin i media. Nå er vi fremdeles midt inne i en straffesaksprosess, og han har fremdeles ankemuligheter, sa jentas bistandsadvokat, Nina Emilie Braathen Hjortdal til VG. Jenta han er dømt for å ha forgrepet seg på, reagerte på at straffen ikke var høyere og bistandsadvokaten har sagt at hun håper aktor anker.
Klokken 15 torsdag informerer aktor Thorbjørn Klundseter og Rune Øygard om de anker overgrepsdommen eller ikke.